**Erika Pykäläinen** (s. 2001) on suomalainen alppihiihtäjä, joka edustaa Hyvinkään Slalomseura Sukkulaa. Hän kilpailee lähinnä pujottelussa ja suurpujottelussa. Pykäläinen kuuluu Suomen naisten B-maajoukkueeseen.

Pykäläinen kilpaili ensimmäistä kertaa alppihiihdon maailmancupissa lokakuussa 2018 Söldenin suurpujottelussa. Hän karsiutui toiselta kierrokselta. Ensimmäisen pujottelun maailmancuposakilpailunsa Pykäläinen laski saman vuoden marraskuussa Levillä. Kauden kahdessa muussakaan suurpujottelun osakilpailussa hän ei päässyt toiselle kierrokselle. Aktiivisemmin hän kilpaili maailmancupissa kaudella 2021–2022 mutta ei edelleenkään päässyt yhdessäkään kilpailussa toiselle kierrokselle.

Pykäläinen kilpaili vuoden 2019 maailmanmestaruuskilpailuissa Åressa. Hän sijoittui suurpujottelussa 38:nneksi ja keskeytti pujottelun ensimmäisellä laskukierroksella. Hän oli mukana myös joukkuekilpailussa. Cortina d’Ampezzon MM-kilpailuissa 2021 Pykäläinen sijoittui suurpujottelussa 29:nneksi ja keskeytti pujottelun ensimmäisellä kierroksella. Myöskään parisuurpujottelu ja joukkuekilpailu eivät tuoneet menestystä. Pekingin olympialaisissa 2022 Pykäläinen keskeytti sekä pujottelun että suurpujottelun avauskierroksella.

Pykäläinen sijoittui alppihiihdon nuorten MM-kilpailuissa 12:nneksi suurpujottelussa vuonna 2018, kahdeksanneksi supersuurpujottelussa ja yhdeksänneksi suurpujottelussa vuonna 2021 sekä viidenneksi joukkuekilpailussa, kuudenneksi suurpujottelussa ja 14:nneksi alppiyhdistetyssä vuonna 2022. Eurooppa-cupissa hänen paras suorituksensa on neljäs sija suurpujottelussa tammikuussa 2019 Tignes'ssä. Pykäläinen otti ensimmäisen voittonsa FIS-kilpailuista joulukuussa 2017 ja myöhemmin samalla kaudella vielä kolme lisää. Kaikkiaan hän on voittanut 11 FIS-kilpailua.

Pykäläinen on voittanut Suomen-mestaruuden vuonna 2018 suurpujottelussa sekä vuonna 2019 supersuurpujottelussa ja alppiyhdistetyssä. Lisäksi hän on voittanut Alpecimbra FIS Cupin alle 16-vuotiaiden tyttöjen sarjassa suurpujottelun, sijoittunut pujottelussa toiseksi ja ollut mukana voittamassa joukkuekilpailua Suomen joukkueessa.

Lähteet
-------

1. 1 2 3 4 5 6  Erika Pykäläinen Kansainvälinen hiihtoliitto (FIS).  (englanniksi)
2. ↑  Alppilajien joukkueet vahvistettu ja alppihiihdon urheilujohtaja sekä valmentajat nimetty *freestyleskiteam.fi*.  Arkistoitu 9.1.2019. Viitattu 8.1.2019.
3. ↑  Tikander, Vesa: *Urheilun vuosikirja 41*, s. 187–188. Urheilumuseo, 2020. ISBN 978-952-6644-16-5.
4. ↑  Lehtijutut (Otsikko *Hyvinkääläiset päärooleissa Levin SM-kisoissa*) Hyvinkään Slalomseura Sukkula. Viitattu 8.1.2019.
5. ↑  Tikander, Vesa: *Urheilun vuosikirja 40*, s. 199. Urheilumuseo, 2019. ISBN 978-952-6644-14-1.
6. ↑  Tikander, Vesa: *Urheilun vuosikirja 41*, s. 188. Urheilumuseo, 2020. ISBN 978-952-6644-16-5.
7. ↑  Virtanen, Ari: 17-vuotias alppilupaus Erika Pykäläinen debytoi maailmancupissa Söldenissä ensi viikonloppuna – Pykäläisen uran alku muistuttaa Tanja Poutiaisen urasta *hs.fi*.  24.10.2018. Helsingin Sanomat. Viitattu 8.1.2019.
8. ↑  Virtanen, Ari: Suomen juniorit voittivat joukkuekilpailun lasten alppihiihdon epävirallisissa MM-kisoissa – "Meillä on nyt todella potentiaalisia nuoria" *hs.fi*.  12.3.2017. Helsingin Sanomat. Viitattu 8.1.2019.